Lene Jensen (S), 2005-11-17:
Jeg vil gerne starte med at takke Enhedslisten for at rejse den her forespørgsel.
Jeg bed mærke i, at hr. Per Clausen i sin indledning gjorde opmærksom på det der faktisk lidt overraskende i, at vi nu skal til at diskutere sådan noget som studieafgifter.
Jeg synes, det er utrolig vigtigt, at vi får det gjort, og at vi ikke putter med det, sådan så vi på et eller andet tidspunkt ud fra en eller anden nødvendighedslogik kan komme i den situation, at skal der overhovedet flere ressourcer til, så er det den vej, vi skal betræde.
Så det er rigtig godt, at vi får det bragt op.
Jeg vil gerne lade det være klart fra begyndelsen, at Socialdemokratiet er imod, at studerende skal have tegnebogen op af lommen for at blive klogere.
Vi er i forvejen i Danmark ikke specielt gode til at bryde den negative sociale arv, og jeg er ganske sikker på, at hvis man indfører studieafgifter, vil der komme en endnu skævere social rekruttering til de videregående uddannelser, og det ønsker vi ikke.
Vi ønsker derimod, at uddannelsesniveauet løftes både kvantitativt og kvalitativt.
I de her år M017S11601207ALFV.FM Page 1168
Monday, January 23, 2006 10:30 AM sker der en systematisk udhuling af ressourcerne, og det her er ikke bare et budskab om at sende flere penge, det er sådan set bare en erkendelse af, at når vi taler forskningsbaseret undervisning og bedre lærerkræfter og mere vejledning og tættere kontakt til de studerende og internationalisering og alt det der, så kræver det et greb i lommen, hvor man får fat i andet end lommeuld.
Uddannelse er langt mere end en vare.
Det er både kit i samfundet, der er med til at danne identitet og kultur og sammenhængskraft, og med til at gøre den enkelte og samfundet i stand til at klare sig og forhåbentlig klare sig godt i en verden, hvor man enten skal være billig eller rasende dygtig, og vi satser fortsat på at være det sidste.
Vi arbejder intensivt for, at vores nationale strategi for offentligt finansieret uddannelse ikke hindres af hverken EU’s servicedirektiv eller af WTO’s verdenshandelsregler eller for den sags skyld af andre regler.
Der er allerede 2 millioner unge studerende i dag på en videregående uddannelse i et andet land end deres hjemland, og tallet er kun stigende, og det er dødspændende, fordi man får så meget ud af de internationale studerende og af selv at tage ud.
Langt den største del af de studerende bevæger sig på grundlag af udvekslingsaftaler, og de udvekslingsaftaler er og bliver en meget vigtig del af internationaliseringen.
I Socialdemokratiet mener vi, at udviklingen af de aftaler, mere fokus på merit, udbygning af fælles uddannelser og alt muligt andet er rigtige og gode svar på globaliseringens udfordringer.
Vi er ikke ukritiske over for ideen med at lade taxameteret følge den enkelte studerende.
Det kræver dels en knivskarp kvalitetssikring af de uddannelser, man vil kunne gøre det i forhold til, og dels mener vi, at der er en række overvejelser at gøre om, hvorvidt man kunne risikere at undergrave de udvekslingsaftaler, der allerede er.
Så derfor er det da en spændende tanke.
Vi mener faktisk, der er rigtig, rigtig meget, der skal vendes, før vi eventuelt kan tilslutte os det.
Så vil jeg sige om de forslag til vedtagelse, der ligger, at vi i udgangspunktet ikke kan stemme for Venstres forslag, fordi man så smukt skriver, at »regeringen i foråret 2006 vil fremlægge en fremadrettet strategi for de sikre videregående uddannelser«.
Det ville da være dejligt, men vi vil altså gerne se den, før vi bedømmer den som værende både fremadrettet og det, der løser det hele, så det kan vi ikke stemme for.
Enhedslistens forslag til vedtagelse indeholder rigtig, rigtig mange gode intentioner, men vi kan heller ikke stemme for det, fordi det jo er i konflikt med den måde, vi har indrettet betalingssystemet for internationale studerende, der ikke er omfattet af udvekslingsaftaler, på, og som Socialdemokratiet jo lægger ryg til, ikke for nødvendigvis at gøre uddannelse til en vare, men for at målrette de ressourcer, vi i Danmark kan bruge på uddannelse og dermed f.eks. holde de videregående uddannelser fri for studieafgifter.
Så det forslag til vedtagelse kan vi heller ikke støtte.
Men endnu en gang tak til Enhedslisten for at rejse debatten.